b'\n_START_ARTICLE_\nUniverzalna decimalna klasifikacija\n_START_PARAGRAPH_\nUniverzalna decimalna klasifikacija (UDK) je razvijeniji bibliote\xc4\x8dni decimalni klasifikacijski sustav primijenjiv na cjelokupno ljudsko znanje bez obzira u kojem se obliku ovaj nalazio, koji su krajem 19. stolje\xc4\x87a osmislili belgijski bibliografi Paul Otlet i Henri la Fontain.\n_START_SECTION_\nPovijest\n_START_PARAGRAPH_\nBelgijanci Paul Otlet (1868\xe2\x80\x931944) i Henri La Fontaine (1854\xe2\x80\x931943) osnovali su 1895. g. u Bruxellesu Me\xc4\x91unarodni institut za bibliografiju (Institut international de bibliographie), s ciljem izra\xc4\x91ivanja bibliografije svih dotada zapisanih ljudskih znanja, bez obzira na vrijeme i mjesto nastanka, ili oblik (pisani dokumenti, slike, zemljopisne karte, muzejski primjerci, video ili zvu\xc4\x8dna gra\xc4\x91a, itd.). Za takav su pothvat trebali razra\xc4\x91eni klasifikacijski sustav kakav jo\xc5\xa1 nije postojao. Koriste\xc4\x87i kao osnovu Deweyjev klasifikacijski sustav, izmijenama i pro\xc5\xa1irenjima istoga stvorili su UDK. Prvo UDK izdanje je objavljeno na francuskom jeziku od 1904. do 1907. g. pod naslovom \xe2\x80\x9cPriru\xc4\x8dnik univerzalnog bibliografskog pregleda\xe2\x80\x9d (Manuel de Repertoire Bibliographique Universel), dok se sam naziv \xc2\xabUDK\xc2\xbb javlja ve\xc4\x87 pri drugom, upotpunjenom izdanju, koji je objavljen od 1927. do 1933. godine.\n_START_SECTION_\nRazvoj\n_START_PARAGRAPH_\nZbog konstantnog razvoja znanosti, novih otkri\xc4\x87a i saznanja, te op\xc4\x87enito zbog razvoja dru\xc5\xa1tva koji dovodi do novih struktura i odnosa, UDK je podlo\xc5\xbean konstantnim promijenama, te je potrebno konstantno revidirati i pro\xc5\xa1iriti postoje\xc4\x87e UDK kategorije kako bi se pratio takav razvoj, \xc5\xa1to je omogu\xc4\x87eno prili\xc4\x8dno fleksibilnom strukturom UDK (iako ograni\xc4\x8denje podjele skupine na 10 predstavlja ograni\xc4\x8denje koje utje\xc4\x8de na odnose me\xc4\x91u pojmovima). Pitanjem izmijena i dopuna bavi se UDK Konzorcij, koji jednom godi\xc5\xa1nje izdaje priru\xc4\x8dnik sa svim promijenama u sustavu (u tzv. MRF \xe2\x80\x93 Master Reference File).\n_START_SECTION_\nStruktura\n_START_PARAGRAPH_\nUDK se sastoji od glavnih i pomo\xc4\x87nih tablica, znakova za povezivanje oznaka, abecednog predmetnog kazala i pravila za upotrebu klasifikacijskih tablica.'